**ELŐTERJESZTÉS KÍSÉRŐLAP**

**E-szám: 146/2017.**

**Tárgy:** **Döntés Nagykovácsi Nagyközség Településképi Rendeletének (TKR) megalkotásáról**

**Előterjesztő neve:** Kiszelné Mohos Katalinpolgármester

**Előadó neve:** Györgyi Zoltán főépítész

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő – nem megfelelő*

**előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő – nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő – nem megfelelő*

**Nagykovácsi, 2017. december 6.**

**jegyző**

***Az előterjesztés kiküldhető – nem küldhető ki.***

**Nagykovácsi, 2017. december 6.**

**polgármester**

**Tisztelt Képviselő-testület!**

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Korm. rendelet) 22., 43/A. és 43/B. §-a alapján az önkormányzatoknak rendeletet kell alkotniuk a településkép védelméről.

A településképi rendelet a település teljes közigazgatási területére készül. A településképi rendelet állapítja meg

1. a helyi építészeti örökség területi és egyedi védelmét (a továbbiakban: helyi védelem), illetve a védelem megszüntetését,
2. a településszerkezet, településkarakter, tájképi elem és egyéb helyi adottság alapján a településképi szempontból meghatározó területeket,
3. a településképi követelményeket.

A helyi területi védelemmel érintett terület és a településképi szempontból meghatározó terület a településképi arculati kézikönyv alapján kerül meghatározásra a településképi rendeletben és annak rajzi mellékletében.

A településképi követelmény lehet területi építészeti, egyedi építészeti és reklámokra, valamint a reklámhordozókra, reklámberendezésekre, cégérekre és reklámhordozásra alkalmas egyéb műszaki berendezésre, továbbá az egyéb műszaki berendezésekre vonatkozó követelmény.

A településképi követelmény a nyilvántartott műemléki értékre, műemléki környezetre és műemléki jelentőségű területre vonatkozóan az örökségvédelmi jogszabályban vagy hatósági döntésben foglaltnál szigorúbb helyi követelményt is előírhat, de azokkal nem lehet ellentétes.

A településképi követelmény a helyi építési szabályzatban meghatározható helyi követelményeket, jogokat és kötelezettségeket nem tartalmazhat.

A polgármester településképi rendelet elkészítésének megkezdéséről a társadalmi bevonás keretében tájékoztatja a partnerség rendeletben megállapított partnereket; a partner javaslatokat, észrevételeket tehet, véleményt nyilváníthat. Illetőleg adatszolgáltatási kérelmet küld azon államigazgatási szerveknek, amelyek adatai szükségesek a rendelet kidolgozásához.

A polgármester az elkészült településképi rendeletet - a széleskörű nyilvánosság biztosításával - partnerségi véleményezésre bocsátja, és véleményezésre megküldi az állami főépítészi hatáskörében eljáró fővárosi és megyei kormányhivatalnak, a Nemzeti Média- és Hírközlési Hatóságnak, a kulturális örökség védelméért felelős miniszternek és az illetékes nemzeti park igazgatóságnak.

A polgármester az elfogadás előtt ismerteti a képviselő-testülettel a beérkezett véleményeket, az el nem fogadott véleményeket és azok indokolását, egyeztetés esetén a jegyzőkönyvet, illetve az elfogadott vélemények alapján a rendelet tervezetében javasolt módosításokat.

A polgármester az elfogadott rendeletet az elfogadást követő 15 napon belül rövid, közérthető összefoglaló kíséretében közzéteszi az önkormányzati honlapon hirdetményben és az önkormányzati hivatalban nyomtatásban, és megküldi hitelesített pdf és szerkeszthető digitális formátumban a Korm. rendeletben meghatározott szerveknek.

Amint az Önök számára is ismert és az elmúlt időszakban a helyi és a közösségi médiában is sok szó esett róla, sikeres közösségi tervezést követően elkészült Nagykovácsi Településképi Arculati Kézikönyve, a TAK. A TAK elkészítésekor, a partnerségi rendeletünknek és a 314/2012.(XI.08.) kormányrendelet előírásainak megfelelően biztosítottuk a megfelelő társadalmasítást, sőt közösségi tervezés keretében összesen négy alkalommal volt ún. mediációs lakossági egyeztetés. Az arculati kézikönyvet a Képviselő-testület 11/2017.(IX. 21.) határozatával fogadta el. Nagykovácsi Településképi Arculati Kézikönyve, a lakosság széles rétegeinek bevonásával készült, értékes és tartalmas dokumentáció lett, ami hasznos iránymutatást ad mostani és leendő lakosaink számára. A TAK jó alapja lett a Településképi Rendeletünknek is.

A településkép védelméről szóló 2016. évi LXXIV. törvény alapján TKR-ben kell szabályozni a [helyi építészeti örökség értékeit, azok helyi védetté nyilvánítását](https://net.jogtar.hu/jr/gen/hjegy_doc.cgi?rendelettar=nagykovacsi&dbnum=197&docid=99900004.NKO), a településképi véleményezési eljárást, a településképi bejelentési eljárást, valamint a helyi településrendezési előírások tartalmáról szóló előzetes tájékoztatás és a tervekkel kapcsolatos szakmai konzultáció szabályait, így az ezekről szóló helyi korábbi rendeleteinket hatályon kívül kell helyezni.

A TKR készítésének megindításáról a nyári közmeghallgatáson adtunk tájékoztatást, míg a partnerségi egyeztetését 2017. november 9-én kezdtük meg, a rendelet ún. véleményezési anyagának – benne jelölve a HÉSz-ből, a korábbi rendeletekből származó, illetve a TAK alapján meghatározott előírásokat – honlapon, a polgármesteri hivatalban való közzétételével. A dokumentációt a bejelentkezett partnereknek elektronikus úton is kiküldtük. A társadalmasítás során november 21-én tartottunk lakossági fórumot. A partnerségi egyeztetést november 30-án zártuk. Ezen idő alatt vélemény a Civilek Nagykovácsiért Egyesület (CiNkE) részéről érkezett. A rendeletet véleményezésre feltöltöttük a Lechner Tudásközpont elektronikus tárhelyére az érintett államigazgatási szervek – Pest Megyei Kormányhivatal Állami Főépítésze, a Nemzeti Média- és Hírközlési Hatóság (NMHH), a kulturális örökség védelméért felelős miniszter, és a Duna-Ipoly Nemzeti Park Igazgatósága – részére. A rendelkezésükre álló 21 napon belül csak az állami főépítész és az NMHH küldött véleményt.

A véleményekben foglaltakra a tervező az előterjesztés mellékletét képező tervezői válaszokat adta, a főépítész és az NMHH által kért módosításokat, kiegészítéseket átvezette. A CiNkE észrevételeit tételesen értékelte az elfogadott javításokat megtette.

Mindezek alapján jelen előterjesztés keretében egyrészről a mellékletben megismerhetők az érintett államigazgatási szervektől beérkezett vélemények és az azokkal kapcsolatos szakmai állásfoglalás, aminek szíves tudomásulvételét kérem.

Illetőleg szíves elfogadásra előterjesztem a településkép védelméről szóló önkormányzati rendelet tervezetét, melyen a szükséges változtatások átvezetésre kerültek.

Kérem az előterjesztés megtárgyalását és a dokumentumok elfogadását. A rendelet minősített többséggel, a határozat egyszerű többséggel fogadható el.

Nagykovácsi, 2017. december 6.

Kiszelné Mohos Katalin

polgármester

**Határozati Javaslat**

**Tárgy: Döntés Nagykovácsi Nagyközség Településképi Rendeletével kapcsolatos Partnerségi véleményezés lezárásáról**

Nagykovácsi Nagyközség Önkormányzatának Képviselő-testülete a Településképi Rendeletére vonatkozóan lefolytatott Partnerségi véleményezés során beérkezett, az előterjesztés 1. mellékletében összefoglalt véleményeket és az azokra adott tervezői válaszokat elfogadja, ezzel a Partnerségi egyeztetés szabályairól szóló 5/2017. (III. 27.) Önkormányzati rendelete alapján az ún. Partnerségi véleményezési szakaszt lezárja.

Az érintett államigazgatási szervektől beérkezett véleményeket és az azokkal kapcsolatos önkormányzati állásfoglalást tartalmazó, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8) Korm. rendelet 43/A. § (8) bekezdése alapján adott polgármesteri tájékoztatást tudomásul veszi, azzal egyetért.

**Határidő:** azonnal

**Felelős:** polgármester, főépítész